SCB จับมือ CPALL-“ซีพี รีเทลลิงค์” บุกตลาดแฟรนไชส์คาเฟ่
SCB จับมือ CPALL-"ซีพี รีเทลลิงค์" บุกตลาดแฟรนไชส์คาเฟ่
31 ส.ค. 2563

ธนาคารไทยพาณิชย์ จำกัด (มหาชน) หรือ SCB ร่วมกับ บริษัท ซีพี ออลล์ จำกัด (มหาชน) หรือ CPALL และ บริษัท ซีพี รีเทล ลิงค์ จำกัด ประกาศความร่วมมือสนับสนุนให้ผู้ประกอบการได้เป็นเจ้าของคาเฟ่แบรนด์ชั้นนำที่แข็งแกร่งจากกลุ่มบริษัทซีพี เพื่อคว้าโอกาสสร้างรายได้จากธุรกิจร้านกาแฟและเบเกอรีที่มีแนวโน้มเติบโตต่อเนื่องในตลาดผู้บริโภคทุกกลุ่ม มอบข้อเสนอพิเศษและโซลูชั่นทางการเงินให้กับผู้ประกอบการที่สนใจเลือกลงทุนเป็นเจ้าของแฟรนไชส์จาก 2 แบรนด์ศักยภาพ
ทั้งนี้ ประกอบด้วย ร้านเบลลินี่ เบค แอนด์ บรู (Bellinee”s Bake &amp; Brew) ที่มุ่งเจาะตลาดพรีเมียมโดยเฉพาะ และร้านกาแฟมวลชน ที่มีกลุ่มเป้าหมายเป็นลูกค้าในกลุ่มคนทำงาน ด้วยสินเชื่อแฟรนไชส์อัตราดอกเบี้ยพิเศษ ไม่ต้องมีหลักทรัพย์ค้ำประกัน รองรับทั้งการลงทุนเพื่อเปิดกิจการ ขยายสาขา หรือปรับปรุงสาขา พร้อมทั้งตัวช่วยอื่นๆ ที่สนับสนุนให้เอสเอ็มอีเปิดร้านอย่างมั่นใจกับความสำเร็จในอนาคต อาทิ Robinhood แพลตฟอร์ม food delivery ที่ไม่เรียกเก็บค่า GP และ Google My Business ฟรี บริการปักหมุดร้านค้าแบบเรียลไทม์ พร้อมระบบการชำระเงินครบวงจร
โดยมี นายคณินทร์ แรงกล้า ผู้ช่วยผู้จัดการใหญ่ ผู้บริหารสายงาน SME Bangkok ธนาคารไทยพาณิชย์ นางสาวกนกอร ทิพยพรกุล รองผู้จัดการทั่วไป ดูแลหน่วยงานคัดสรรและเบลลินี่ พรีเมี่ยม คาเฟ่ บริษัท ซีพี ออลล์ จำกัด (มหาชน) และ นางสาวนุชรัตน์ พรพุทธษา ผู้จัดการทั่วไปอาวุโส สำนักแฟรนไชส์ บริษัท ซีพี รีเทลลิงค์ จำกัด ร่วมประกาศความร่วมมือ
สำหรับผู้ประกอบการที่สนใจ สามารถเข้าร่วมแคมเปญได้ตั้งแต่วันที่ 31 สิงหาคม – 31 ธันวาคม 2563 ผ่านช่องทางเว็บไซต์ https://scbsme.scb.co.th/ สอบถามข้อมูลเพิ่มเติมที่ SCB Business Call Center โทร. 02 722 2222